**Sporočilo za javnost**

Datum: 12. 9. 2020

**Dobrodelni pohod in prireditev »Korak zase – korak za Sladkorčke«**

**Na Čebelarski zvezi Slovenije (ČZS) smo v sodelovanju s Pediatrično kliniko, Kliničnim oddelkom za endokrinologijo, diabetes in bolezni presnove ter Društvom za pomoč otrokom s presnovnimi motnjami izpeljali vseslovenski dobrodelni pohod in prireditev, s katero smo pomagali sladkorčkom – otrokom s sladkorno boleznijo.**

**Soorganizator dobrodelne prireditve je bila Občina Lukovica, ki je poskrbela, da je dobrodelni dogodek na odprtem prireditvenem prostoru v Rokovnjaškem gozdičku pod Čebelarskim centrom Slovenije potekal nemoteno. Občina Lukovica je tako na prireditvenem prostoru poskrbela za vso infrastrukturno podporo za obiskovalce, lokalne ponudnike in druge razstavljavce.**

Dobrodelni pohod je potekal pod častnim pokroviteljstvom predsednika Republike Slovenije Boruta Pahorja.

Že v zgodnjih jutranjih urah so se prvi pohodniki, v podporo sladkorčkom, odpravili na pot v Čebelarski center Slovenije, Brdo pri Lukovici, kjer je ob 17.00 potekal zaključni dobrodelni dogodek s sprejemom pohodnikov. Dobrodelni pohod je potekal po štirih poteh:

**1. pot:** **Boštjan Noč**, predsednik ČZS, se je s svojo ekipo odpravil na 58 km dolgo pot ob 2.00 uri izpred Čebeljega raja s Sela pri Žirovnici. Na startu se je pridružilo 60 pohodnikov in domače čebelarsko društvo s praporom. Začetek pohoda je naznanila čebelarska himna. Pohodnike je pospremil župan Občine Žirovnice g. Leopold Pogačar, v Naklem se pohodnikom pridruži župan Občine Naklo g. Ivan Meglič, v Strahinju župan MO Kranj g. Matjaž Rakovec, v Komendi župan Občine Komenda g. Stanislav Poglajen, v Kamniku pa še župan Občine Kamnik g. Matej Slapar. Del poti je prehodila tudi ministrica za kmetijstvo, gozdarstvo in prehrano **dr. Aleksandra Pivec**, ki se je pohodnikom pridružila v Homcu. Na zaključku poti na poti proti Čebelarskemu centru Slovenije, se je na območju Občine Lukovica pohodnikom pridružila tamkajšnja županja mag. Olga Vrankar, ki je na meji z občino Lukovica pripravila sprejem pohodnikov z lukoviško godbo, okrepčilom, slastnimi trojanskimi krofi in jabolki za vse pohodnike. Pohodnike je ob poti pričakal tudi pozdrav več čebelarskih praporov Praporščaki s prapori so naš čebelarski ponos.

**2. pot:** **Nina Ermenc Pangerl**, ambasadorka projekta, je z ekipo hodila izpred Gostišča Trojane s štartom ob 8.30 uri (23 km). S Trojan so se podali tudi vodja služb ČZS ga. Lidija Senič in podpredsednica ČZS ga. Marija Sivec.

**3. pot: Aleš Bozovičar**, ambasador projekta, je svojo 38 km dolgo pot pohod proti Čebelarskemu centru pričel ob 9.00 uri izpred ŠRS Dobrova.

**4. pot: Jože Smrkolj in čebelarji Čebelarskega društva Zagorje** so pohod začeli ob 7.00 uri zjutraj izpred čebelarskega doma na Izlakah.

Dobrodelnega pohoda so se udeležili tudi **slepi in slabovidni**, ki so svoj del poti začeli ob 14.00 uri v Podgori pri Zlatem Polju in so prehodili 5 km dolgo pot. **Invalidi na invalidskih vozičkih** so del poti prevozili po svojih zmožnostih. Med samo potjo so se pridružili tudi številni drugi pohodniki, ki so prehodili vsak delček poti, po svojih zmožnostih.

Z dobrodelnim pohod in prireditvijo »Korak zase – korak za Sladkorčke« opozarjamo javnost, predvsem pa pristojne in odgovorne institucije, na problematiko, s katero se soočajo sladkorčki. Poudarjamo pomen in možnost uživanja čebeljih pridelkov tudi pri sladkorni bolezni in hkrati ozaveščati o zdravem načinu življenja. **Poleg tega želimo s to akcijo zbrati finančna sredstva za otroke s sladkorno boleznijo**, da bi jim omogočili nakup drage UZ aparature za oceno stanja ožilja, ki se redno uporablja pri pregledih sladkornih bolnikov, za kar moramo **zbrati več kot 30.000 EUR**.

**Ob prihodu na cilj so povedali:**

**Boštjan Noč, predsednik ČZS:** *»Občutki so nori, premagal sem meje lastne kondicije, vendar vsak korak šteje in vsa bolečina izgine, ko veš, da delaš nekaj dobrega in danes smo delali za sladkorčke – otroke s sladkorno boleznijo. Zopet smo čebelarji dokazali, da znamo stopiti skupaj in da smo najbolje organizirana volonterska organizacija v Sloveniji.«*

**dr. Aleksandra Pivec: ministrica za kmetijstvo, gozdarstvo in prehrano**: *»Z veseljem sem se na zadnjih 10 kilometrih pridružila tej dobrodelni pobudi čebelarjev in upam, da vnesla v tem ciljem delu nekaj energije in novo motivacijo tistim, ki so bili na poti že od jutranjih ur. Kot po navadi sva se s predsednikom Čebelarske zveze Slovenije pogovarjala o številnih novih idejah in projektih. Sem resnično ponosna, da imamo tako močno in dobro Čebelarsko zvezo Slovenije, ki je izjemno aktivna pri zastopanju enega najpomembnejših sektorjev znotraj ministrstva za kmetijstvo. V preteklosti smo izpeljali številne pomembne projekte. Vesela sem, da predsednik Čebelarske zveze Slovenije, skupaj s svojo ekipo, vedno razmišlja o novih projektih in aktivnostih. Danes sva na zadnjih 10 km poti nanizala vsaj 10 novih idej o katerih se bomo pogovarjali in jih tudi izvajali v prihodnje.«*

Na dobrodelni zaključni prireditvi v Rokovnjaškem gozdičku so nastopili: **: Godba Lukovica, čarodej Toni Mežan, Miran Rudan, Rok Ferengja, Denis Porčič - Chorchyp, Patricija Štifter - Riya z Impulz dance studiom ter Daniel Popović. Celoten program je povezoval Klemen Bunderla.**

**V okviru zaključnega dobrodelnega dogodka smo:**

* **Podirali svetovni rekord v »POTICI VELIKANKI«** v sodelovanju s članicami Zveze kmetic Slovenije. Prvi kos potice sta razrezala **Boštjan Noč,** predsednik ČZS in dr. **Aleksandra Pivec,** ministrica za kmetijstvo, gozdarstvo in prehrano;
* **Pekli »ŠMORN«,** ki so ga bili veseli tudi sladkorni bolniki, saj je bil pripravljen iz njim prijaznih sestavin. Brezplačno smo razdelili 100 porcij »šmorna«;
* **Stregli** najboljšo kavo na svetu – kavo z medom;
* **Predstavili novo srečko ČEBELARKA** v sodelovanju z **Loterijo Slovenije**. Za udeležence dogodka so organizirali Srečkanje, skupinsko praskanje srečk, s čimer so zbranim čebelarjem omogočili, da so srečo s Čebelarko lovili med prvimi;
* **Pripravili zabavni program za otroke** z ustvarjalnimi delavnicami izdelave gnezdilnic za čebele samotarke in čarodejem Tonijem Mežanom;
* **Organizirali sejem** čebeljih pridelkov, domače obrti, lokalnih proizvajalcev na več kot 15 stojnicah.

**Strokovni posvet**

Ob robu dobrodelnega dogajanja so v času pred zaključno prireditvijo čebelarji imeli strokovni posvet v Sončni dvorani OŠ Janka Kersnika Brdo pri Lukovici. Na njem so lahko prisluhnili strokovni razpravi: **Uporaba cvetnega prahu in čebeljih pridelkov v prehrani ljudi** s sodelujočimi Franc Šivic, Damjan Justinek, dr. med. in dr. Nataša Lilek. Na strokovni razpravi so namenili pozornost hranilni sestavi in uporabi cvetnega prahu, ki ga ljudje vse več vključujejo v svojo prehrano. **Predstavljene so bile smernice uporabe čebeljih pridelkov pri sladkorni bolezni.** Osrednja gostja posveta je bila **dr. Fani Hatjina** iz Grčije, predsednica znanstvene komisije o zdravstvenem varstvu čebel pri Apimondii s temo: Problematika zdravstvenega varstva čebel po svetu in izzivi pri njenem reševanju. Na temo Kaj vse lahko ponudi čebelarstvo je spregovoril čebelarski mojster **Štefan Šemen**. Na koncu posveta so podelili priznanja najboljšim vzrejevalcem v preteklem obdobju.

Vsi sodelujoči na pohodu in na zaključni prireditvi so na koncu prejeli hitro srečko Čebelarka in vrečko semen medovitih rastlin podjetja Hofer.

**Glavni podpornik dobrodelnega projekta: HOFER Slovenija.**

**Medijska pokrovitelja dobrodelnega projekta: Radio Aktual in Radio Veseljak.**

**Hvala vsem, ki ste se nam pridružili in s tem naredili korak zase in korak za sladkorčke! Hvala vsem, ki ste darovali za sladkorčke z SMS donacijo.**

Ogled posnetkov iz poti si lahko ogledate na FB strani Čebelarske zveze Slovenije: <https://www.facebook.com/CebelarskaZvezaSlovenije>

**Čebelarska zveza Slovenije**